El Lab Escènic El Tiempo arrebatado projecta 'El Verdugo' de Berlanga
12 de maig 2022

El pròxim dilluns 16 de maig es projectarà al Casal Jove del Port de Sagunt la pel·lícula _El Verdugo_ (1963) de Luis García Berlanga. Es tracta d’una projecció amb l'objectiu d'obrir un debat intergeneracional, dins dels preparatius del Lab Escènic El Tiempo Arrebatado, que dirigix el dramaturg Paco Zarzoso i en el qual col·labora el Teatre Escalante i la regidoria de Joventut i Infància de l'Ajuntament de Sagunt.

Per este motiu, s'ha triat la pel·lícula de Luis Garcia Berlanga, que servirà de preàmbul a un xicotet debat al qual s'han convidat persones que van ser jóvens en els anys 50/60 al costat de jóvens de hui. La sessió estarà moderada pel periodista José Manuel Rambla i comptarà amb la presència de l'alumnat del Lab, així com qualsevol persona que tinga interés. Tant la projecció com el debat posterior estan oberts a la ciutadania en general.

Així mateix, s’aprofitarà l’ocasió per a retre un modest homenatge al director en el centenari del seu naixement. Berlanga és un dels noms imprescindibles en la història del cine espanyol. El director i cineasta valencià és reconegut per pel·lícules com _Bienvenido Mr. Marshall_, _Esa pareja feliz_ o _El Verdugo_. Este últim film parla de José Luis Rodríguez, un empleat de pompes fúnebres que vol casar-se amb Carmen, la filla del botxí Amadeo. En arribar la jubilació a Amadeo, José Luis no té altre remei que substituir el seu sogre en la seua faena, un fet que no acaba d’agradar-li del tot.

Esta pel·lícula, guanyadora del Premi de la Crítica al Festival de Venècia, es projectarà el pròxim dilluns 16 de maig a la sala d’actes del Casal Jove Port. Després de la visualització de la pel·lícula tindrà lloc un debat intergeneracional sobre la realitat juvenil en els anys seixanta i en l’actualitat.

![](/media/004nyrqf/c_elverdugo.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/el-lab-escenic-el-tiempo-arrebatado-projecta-el-verdugo-de-berlanga/ "Facebook")
*   [](http://twitter.com/share?url=https://aytosagunto.es/va/actualitat/el-lab-escenic-el-tiempo-arrebatado-projecta-el-verdugo-de-berlanga/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-lab-escenic-el-tiempo-arrebatado-projecta-el-verdugo-de-berlanga/ "Linked In")
*   [](mailto:?body=https://aytosagunto.es/va/actualitat/el-lab-escenic-el-tiempo-arrebatado-projecta-el-verdugo-de-berlanga/)